Iepirkuma Id. Nr. RSU 2024/141/AK 

[bookmark: _Hlk57967883]PIRKUMA LĪGUMS Nr. 3-L-1/25/2025
Piegādātāja līguma Nr. 2025P/V610-E
Par audiovizuālā aprīkojuma -  interaktīvo displeju ar satura, iekārtu pārvaldības sistēmu un piederumiem iegādi 

Rīgā, DOKUMENTA PARAKSTĪŠANAS DATUMS IR PĒDĒJĀ PIEVIENOTĀ DROŠA ELEKTRONISKĀ PARAKSTA UN TĀ LAIKA ZĪMOGA DATUMS
[bookmark: _Hlk64282149]Rīgas Stradiņa universitāte (sertificēta atbilstīgi ISO 9001 standartam „Kvalitātes pārvaldības sistēmas. Prasības” un atbilstīgi LVS EN ISO 50001 standartam “Energopārvaldības sistēmas. Prasības un lietošanas norādījumi”) tās rektora Aigara Pētersona personā, kurš rīkojas atbilstīgi Rīgas Stradiņa universitātes Satversmei (turpmāk – Pircējs), no vienas puses, un 
[bookmark: _Hlk64282165]Sabiedrība ar ierobežotu atbildību “Biroteh” tās valdes priekšsēdētāja Ulda Jaudzema personā (turpmāk – Pārdevējs), kurš rīkojas atbilstīgi sabiedrības statūtiem, no otras puses (abi kopā turpmāk – Puses), 
[bookmark: _Hlk64282181]pamatojoties uz iepirkuma procedūras “Audiovizuālā aprīkojuma iegāde mācību procesa modernizēšanai” (Iepirkuma identifikācijas Nr. RSU 2024/141/AK) (turpmāk – Atklāts konkurss) rezultātiem Atklāta konkursa 1.daļā, noslēdz šāda satura pirkuma līgumu (turpmāk – Līgums): 
1. Līguma priekšmets
1.1. Pircējs pērk un Pārdevējs pārdod un piegādā Pircējam audiovizuālo aprīkojumu - interaktīvos displejus ar satura, iekārtu pārvaldības sistēmu un piederumiem saskaņā ar tehnisko un finanšu piedāvājumu (turpmāk – Prece(-s)), kas tiek noformēts un pievienots Līgumam kā tā 1. pielikums un ir neatņemama Līguma sastāvdaļa.
1.2. Pārdevējs Preces piegādi veic pats ar saviem līdzekļiem un citiem nepieciešamajiem resursiem uz adresi Rīgas administratīvās teritorijas robežās, iepriekš saskaņojot Preču piegādes precīzu vietu, laiku ar Līguma kontaktpersonu, kas noteikta Līguma 11.1. punktā.
1.3. [bookmark: _Hlk74561871]Pircējs ir tiesīgs no Pārdevēja iegādāties arī citas līdzīgas/līdzvērtīgas preces, kuru nepieciešamību uz Līguma slēgšanas brīdi Pircējs nevar paredzēt, nepārsniedzot 10% no kopējās Līguma 2.1. punktā noteiktās līgumcenas.
1.4. Gadījumā, ja ražotājs ir pārtraucis ražošanu kādai no Pārdevēja tehniskajā piedāvājumā norādītajām Precēm, Pircējs ir tiesīgs no Pārdevēja iegādāties līdzvērtīgu preci (piemēram, jaunāku modeli).
2. Līguma summa un norēķinu kārtība
2.1. Līgumcena par Preču iegādi un piegādi Pircējam  nepārsniedz 200 000,00 EUR (divi simti tūkstoši euro 00 centi), bez pievienotās vērtības nodokļa (turpmāk – PVN) (turpmāk – Līgumcena). Papildus Līgumcenai Pircējs maksā PVN Latvijas Republikā spēkā esošajos normatīvajos aktos noteiktajā apmērā.
2.2. Cena par atsevišķām Preču vienībām ir atbilstīga Pārdevēja iesniegtajam finanšu piedāvājumam Atklātā konkursā un noteikta Līguma 1. pielikumā.
2.3. Ja saskaņā ar normatīvajiem aktiem turpmāk tiek grozīta PVN likme, Preces cena ar PVN tiek grozīta atbilstoši izmaiņām bez atsevišķas Pušu vienošanās, ņemot par pamatu cenu bez PVN, kas paliek nemainīga.
2.4. Pircējs pieņem un atzīst Pārdevēja elektronisko (nodokļu) rēķinu, ja tas noformēts atbilstoši normatīvo aktu prasībām un nosūtīts uz elektroniskā pasta adresi RSU EINVOICE@90000013771.[footnoteRef:1] Pretējā gadījumā Pārdevējam jāiesniedz Pircējam rēķins rakstveidā. [1:  Saskaņā ar grozījumiem Grāmatvedības likumā. Pircējs pieņem no Pārdevēja strukturētu elektronisku rēķinu – rēķins, kas sagatavots apmaksai, nosūtīts un saņemts strukturētā elektroniskā formātā, kas ļauj to automātiski un elektroniski apstrādāt, (Strukturēta e-rēķina datnes formāts ir XML (Extensible Markup Language). XML struktūra ir noteikta Latvijas nacionālajā standartā, un tai jāatbilst PEPPOL BIS Billing 3.0 specifikācijai). Sagatavoto rēķinu nosūtot uz  Pircēja e-adresi RSU EINVOICE@90000013771, pievienojot digitālo rēķinu (ar pielikumiem vai citiem darījumu apliecinošiem dokumentiem piem. pieņemšanas – nodošanas aktu) arī lasāmā formātā (PDF).] 

2.5. Preces cenā ir iekļautas visas izmaksas – Preces cena, Preces piegādes izmaksas, nodokļi un nodevas, izņemot PVN, kā arī izmaksas, kas ir saistītas ar Preces apmaiņu, ja tāda nepieciešama, ražošanu, komplektēšanu, un garantijas/derīguma termiņa saistību izpildi u.c. 
2.6. Pircējs samaksu par Preci veic ar pārskaitījumu uz Pārdevēja Līgumā norādīto bankas kontu 30 (trīsdesmit) dienu laikā pēc Pārdevēja izrakstīta rēķina un/ vai Preču pieņemšanas – nodošanas akta abpusējas parakstīšanas. Izrakstot rēķinu, tajā obligāti jānorāda Līguma numurs, datums un Pircēja Līguma kontaktpersona, pretējā gadījumā Pircējs ir tiesīgs, bez soda sankciju piemērošanas, kavēt šajā punktā noteikto maksājumu termiņu.
2.7. Par samaksas dienu tiek uzskatīta diena, kad Pircējs veicis pārskaitījumu uz Pārdevēja Līgumā norādīto kredītiestādes norēķinu kontu.
2.8. Ja Līgumā noteikto maksājumu veikšanas brīdī pastāv kāda Pārdevēja parāda saistība pret Pircēju, kas izriet no Līguma nosacījumu neizpildes, Pircējs ir tiesīgs to vienpusēji ieskaitīt, veicot norēķinus. Norēķinu konts var tikt mainīts tikai uz Izpildītāja iesniegtas un apstiprinātas informācijas pamata, atbilstoši Līguma 10.6. punkta nosacījumiem, slēdzot rakstveida vienošanos par grozījumiem Līgumā.
2.9. Atklāta konkursa 1.daļa “Interaktīvo displeju ar satura, iekārtu pārvaldības sistēmu un piederumiem iegāde” tiek realizēta un finansēta Eiropas Savienības Atveseļošanas un noturības mehānisma plāna un valsts budžeta ietvaros finansēta projekta “RSU iekšējā un RSU ar LSPA ārējā konsolidācija” (Nr.5.2.1.1.i.0/2/24/I/CFLA/005) ietvaros.

3. Preces pasūtīšana, piegāde, pieņemšana – nodošana 
3.1. Pārdevējs Preces piegādi Pircējam veic ne vēlāk kā 2 (divu) mēnešu laikā no pasūtījuma saņemšanas dienas. Par pasūtījuma izdarīšanas brīdi ir uzskatāms Pircēja elektronisks (e-pastā, Pārdevēja e-vidē) vai rakstisks pieprasījums Preces iegādei no domēna adreses rsu.lv Līgumā norādītajai Pārdevēja kontaktpersonai. 
3.2. Pircējs Līguma ietvaros veic pasūtījumus atbilstoši nepieciešamībai un finanšu iespējām.
3.3. Precei jābūt jaunai, nelietotai, pilnībā funkcionējošā stāvoklī, neatvērtā iepakojumā, atbilstošai tehniskajā specifikācijā noteiktajiem kritērijiem un Pircēja definētajām prasībām. Prece nevar būt atradusies demonstrācijā. 
3.4. Pēc Preces piegādes Pircējam tiek atvēlētas 5 (piecas) darba dienas Preces atbilstības Līguma nosacījumiem izvērtēšanai.
3.5. Vienlaicīgi ar Preci Pārdevējs nodod Pircējam visu Preces pavadošo dokumentāciju, ekspluatācijas noteikumus (ar tulkojumu latviešu valodā), tajā skaitā, ražotāja izsniegtu kvalitātes sertifikātu un Preces derīguma/garantijas dokumentāciju, ja tāda konkrētajai Precei ir paredzēta.
3.6. Preces pieņemšana – nodošana tiek noformēta ar Preces pieņemšanas – nodošanas akta un/ vai Pārdevēja izrakstīta rēķina, kas apliecina Preces pieņemšanu – nodošanu, abpusēju parakstīšanu. Ja Preces pieņemšanas – nodošanas ietvaros tiek konstatētas kādas neatbilstības (iztrūkums, nepilnvērtīga funkcionēšana, atvērts iepakojums, Prece atradusies demonstrācijā u.c.), Pārdevējam neatbilstības jānovērš bez papildus samaksas ne vēlāk kā 10 (desmit) darba dienu laikā vai citā ar Pircēju saskaņotā termiņā. 
3.7. Jautājumi par Preces atbilstību Līguma noteikumiem tiek risināti Pusēm savstarpēji vienojoties. Ja vienoties neizdodas, Puses ir tiesīgas pieaicināt ekspertu 30 (trīsdesmit) kalendāro dienu laikā no Preces neatbilstības konstatēšanas dienas. Eksperta pieaicināšanas izmaksas nedrīkst pārsniegt spēkā esošā Valsts tiesu ekspertīžu biroja maksas pakalpojumu cenrāža izmaksas uz brīdi, kad eksperts tiek pieaicināts. Ja eksperta slēdziens apstiprina par pamatotu vienas Puses viedokli, otra Puse ne tikai novērš attiecīgos trūkumus, bet arī sedz eksperta pieaicināšanas izmaksas Pušu vienošanās rezultātā noteiktā termiņā un kārtībā. Ja puses nepanāk vienošanos 30 (trīsdesmit) kalendāro dienu laikā, izmaksas tiek segtas atbilstoši kreditora rēķinam.


4. Preces kvalitātes un garantijas nosacījumi 
4.1. Preces kvalitātei pilnībā jāatbilst Pircēja izvirzītajām minimālajām prasībām un tehniskajiem parametriem, kas detalizēti norādīti Tehniskajā specifikācijā.
4.2. Preces garantija jānodrošina atbilstoši Tehniskajā specifikācijā noteiktajam termiņam un  prasībām, ja tādas konkrētajai Precei ir noteiktas. Garantijas termiņš iestājas no konkrētās Preces pieņemšanas – nodošanas akta parakstīšanas dienas. Ja Preces garantijas termiņš tehniskajā specifikācijā nav norādīts, tas nedrīkst būt mazāks kā ražotāja noteiktais. 
4.3. Garantijas termiņā Pārdevējs ir atbildīgs par jebkuru Preces defektu, ja vien tas nav radies Pircēja Preces nepareizas ekspluatācijas rezultātā (un Pircējs ticis informēts par pareizu ekspluatāciju).
4.4. Garantijas termiņā Pārdevējs bez maksas veic Preces tehnisko apkopi (ietver nepieciešamo rezerves daļu nomaiņu, transporta, personāla u.c. izmaksas, kas nepieciešamas garantijas prasību izpildei) Preces ražotāja noteiktajā apjomā un atbilstoši ražotāja sniegtajām rekomendācijām, kā arī nodrošina, ka Preces apkopi un uzturēšanu veic kvalificēts tehniskā servisa inženieris.
4.5. Ja garantijas periodā Precei tiek konstatēti bojājumi vismaz 2 (divas) reizes, un tie nav radušies Preces nepareizas ekspluatācijas rezultātā, Pircējam ir tiesība pieprasīt no Pārdevēja Preces nomaiņu bezierunu kārtībā uz Pārdevēja rēķina 30 (trīsdesmit) kalendāro dienu laikā ar tādu pašu vai ekvivalentu, Tehniskās specifikācijas prasībām atbilstošu Preci.
4.6. Garantijas termiņā Pārdevējs par saviem līdzekļiem apņemas ne vēlāk kā 1 (vienas) darba dienas laikā no paziņojuma par defektu (jebkādu) pieteikšanas brīža nodrošināt kvalificēta tehniskā servisa inženiera ierašanos, un defektu novēršanu termiņā, kas nav ilgāks par 14 (četrpadsmit) kalendārajām dienām. 
4.7. Gadījumā, ja Preces remonta periods paredzams ilgāk par Līguma 4.6. punktā noteikto termiņu, Pārdevējs par to rakstveidā informē Pircēju un saskaņo citu Preces remonta termiņu.
4.8. Katra garantijas remonta izpilde tiek apliecināta ar Pušu pilnvaroto pārstāvju parakstītu dokumentu, kurā tiek norādīts bojājuma raksturs, problēmas pieteikšanas datums un laiks un Preces remonta pabeigšanas datums un laiks.

5. Pārdevēja saistības
5.1. Pārdevējs apņemas veikt savlaicīgu un kvalitatīvu Preces piegādi Pircēja pārstāvja klātbūtnē Līgumā noteiktajā termiņā un kārtībā.
5.2. Pārdevējs apņemas nodrošināt Preces pārdošanā un piegādē iesaistīto darbinieku kvalifikācijas atbilstību veicamajam darbam un  attiecīgai darba specifikai nepieciešamām prasmēm.
5.3. Pārdevējs apņemas veikt Preces bezmaksas garantijas apkalpošanu garantijas laikā.
5.4. Pārdevējs garantē, ka Prece ir atbilstoša Pircēja izvirzītajām prasībām, Līguma un tā pielikumu nosacījumiem.
5.5. Pārdevējs apņemas pieņemt atpakaļ Preci gadījumā, ja tā neatbilst Līguma prasībām, atmaksājot Pircējam veikto samaksu vai sedzot Pircējam nodarītos zaudējumus.
5.6. Pārdevējam jāpiegādā Prece atbilstoši garantijas termiņa un ražotāja noteiktajām Preces transportēšanas prasībām. Ja Pārdevējs piegādā Preci neatbilstošu garantijas un ražotāja noteiktajām transportēšanas prasībām, Pircējs šo Preci nepieņem. Nepieciešamības gadījumā, pēc Pircēja pieprasījuma, Pārdevējam ir jāuzrāda attiecīga dokumentācija par ražotāja transportēšanas prasību ievērošanu Preču piegādes procesā (atbilstoši preces specifikai, ievērojot speciālos noteikumus attiecībā uz preces piegādi noteiktā temperatūrā, vidē, vielā, iepakojumā utt.).
5.7. Ja Pircējs izbeidz  Līgumu sakarā ar to, ka Pārdevējs nepilda savas saistības atbilstoši Līguma nosacījumiem, Pārdevējam ir pienākums Pircēja noteiktajā termiņā atgriezt Pircēja veikto apmaksu (ja tāda ir veikta). Ja Pircējs šādā gadījumā ir jau saņēmis Preci vai vismaz tās daļu un vēlas to atzīt par pieņemamu, ir noformējams atbilstošs pieņemšanas – nodošanas akts un veicama samaksa (vai attiecīgi atgriežama) atbilstoši Preces apjoma vērtībai.
5.8. Pārdevējam nav tiesību nodot Līguma vai tā daļas izpildi trešajām personām, izņemot, ja Pārdevēju aizstāj ar citu atbilstoši komerctiesību jomas normatīvo aktu noteikumiem par komersantu reorganizāciju un uzņēmumu pāreju.
5.9. Pārdevējs apņemas nekavējoties, bet ne vēlāk kā 3 (trīs) darba dienu laikā rakstveidā informēt Pircēju, ja Līguma izpildes laikā: 
5.9.1. tiesā tiek ierosināta Pārdevēja maksātnespējas vai tiesiskās aizsardzības (ārpustiesas tiesiskās aizsardzības) procesa lieta, vai pieņemts lēmums par Pārdevēja likvidācijas procesa uzsākšanu; 
5.9.2. Pārdevēja saimnieciskā darbība tiek apturēta;
5.9.3. Pārdevējs tiek reģistrēts ar PVN apliekamo personu reģistrā vai izslēgts no tā (atsūtot Pircējam apliecības kopiju);
5.9.4. Pārdevējam tiek piemērotas vai uz Līgumu ir attiecināmas - attiecīgās starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
5.10. Līguma izpildē iesaistītā apakšuzņēmēja nomaiņa un jauna apakšuzņēmēja piesaiste, ja tāds ir piesaistīts, tiek veikta saskaņā ar PIL 62. pantu. 
5.11. Apakšuzņēmējus, uz kuru iespējām Atklātā konkursā Pārdevējs balstījies, lai apliecinātu savas kvalifikācijas atbilstību Atklātā konkursā noteiktajām prasībām, drīkst nomainīt tikai ar Pircēja rakstveida piekrišanu.
5.12. Pircējs pieņem lēmumu atļaut vai atteikt apakšuzņēmēju nomaiņu un jauna apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar PIL 62. panta noteikumiem.
5.13. Atbilstoši PIL 63. panta ceturtajā daļā noteiktajam (ja attiecināms), ja Pārdevējs piesaista apakšuzņēmējus, tam uzsākot Līguma izpildi, jāiesniedz iesaistīto apakšuzņēmēju  sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī apakšuzņēmēju apakšuzņēmējus. Līguma izpildes laikā Pārdevējs paziņo Pircējam par jebkurām minētās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts Līguma izpildē.
5.14. Gadījumā, ja Līguma izpildes laikā (ja attiecināms) tiek nomainīts apakšuzņēmējs vai tiek iesaistīts jauns apakšuzņēmējs vai arī šādu apakšuzņēmēju apakšuzņēmējs, kuri atbilst PIL 63. panta trešās daļas izpratnē un kuru veicamo darbu apjoms pārsniedz 10% no kopējās Līgumcenas, izslēgšanas nosacījumu pārbaude tiks veikta atbilstoši PIL 42. panta noteikumiem  uz to datumu, kad Pircējs no Pārdevēja ir saņēmis lūgumu veikt apakšuzņēmēja nomaiņu vai jauna apakšuzņēmēja piesaisti.

6. Pircēja saistības
6.1. Pircējs apņemas savlaicīgi veikt Līguma nosacījumiem atbilstošas Pārdevēja piegādātās Preces pieņemšanu.
6.2. Pircējs apņemas veikt samaksu par kvaitatīvu Preci Līgumā noteiktajos termiņos un kārtībā.
6.3. Pircējs ir tiesīgs izvirzīt pretenziju Pārdevējam vai atteikties no Preces pieņemšanas, ja Precei ir novērojami bojājumi vai citi trūkumi.
6.4. Pircējs ir tiesīgs vienpusēji izbeigt Līgumu un atdot Preci Pārdevējam, saņemot atpakaļ veikto samaksu, ja Preces lietošanas laikā, bet ne vēlāk kā 3 (trīs) mēnešu laikā kopš pieņemšanas, tiek konstatēta Preces neatbilstība Līguma nosacījumiem.
6.5. Pircējam ir tiesības nodot ar Līgumu saistīto informāciju tā izpildes kontrolē iesaistītajām institūcijām, saskaņā ar normatīvajiem aktiem vai citiem noslēgtajiem līgumiem, kā arī tiesības no šī Līguma izrietošo maksājumu piedziņu vai visu prasījumu nodot (cedēt) trešajām personām.

7. Konfidencialitāte un fizisko personu datu aizsardzība
7.1. Visa informācija, ko kāda no Pusēm sniedz otrai Līguma izpildes laikā, vai arī tā atklājas, pildot Līguma saistības, kā arī jebkura šīs informācijas daļa, tai skaitā, bet ne tikai informācija par otras Puses darbību, biznesa procesiem/funkcijām, finanšu stāvokli, darbinieku darba samaksu, tehnoloģijām, tai skaitā rakstiska, mutiska, datu formā uzglabāta, audio - vizuāla un jebkurā citā veidā uzglabāta informācija tiek prezumēta par konfidenciālu. Šaubu gadījumā Puses precizē attiecīgās informācijas statusu.
7.2. Pusēm nav tiesību izpaust konfidenciālu informāciju trešajām personām bez otras Puses rakstiskas piekrišanas. Pusēm ar vislielāko rūpību un uzmanību ir jārūpējas par konfidenciālās informācijas drošību un aizsardzību. Pienākums neizpaust konfidenciālu informāciju ir spēkā arī pēc Līguma darbības beigām, kā arī pēc pirmstermiņa līgumattiecību pārtraukšanas.
7.3. Ja Līguma ietvaros tiek iegūti dokumenti vai informācija, kas satur vai var saturēt fizisko personu datus, Puses ir tiesīgas apstrādāt no otras Puses iegūtos datus tikai ar mērķi nodrošināt Līgumā noteikto saistību izpildi, ievērojot spēkā esošajos normatīvajos aktos noteiktās prasības datu apstrādei un aizsardzībai, tajā skaitā, Eiropas Parlamenta un Padomes 2016.gada 27.aprīļa regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). Puse, kura nodod otrai Pusei fizisko personu datus apstrādei, atbild par attiecīgo datu subjektu personas datu apstrādes tiesiskā pamata nodrošināšanu, un īsteno atbilstošus tehniskos un organizatoriskos pasākumus fizisko personu datu aizsardzībai.

8. Pušu mantiskā atbildība
8.1. Puses, saskaņā ar Civillikumu, ir pilnībā atbildīgas par otrai Pusei vai trešajām personām nodarītiem tiešiem zaudējumiem, kas radušies Līgumā, tā pielikumos noteikto pienākumu neizpildes, nepilnīgas izpildes vai normatīvo aktu noteikumu pārkāpumu rezultātā.
8.2. Ja Pārdevējs kādu no Līguma izrietošajām saistībām izpilda nepienācīgi vai neizpilda īstā laikā (termiņā), t.sk., kavē garantijas saistību termiņus, Pārdevējs pēc Pircēja pieprasījuma maksā Pircējam līgumsodu 0,1 % (nulle komats viens procents) apmērā no neizpildīto saistību summas par katru kavēto dienu, bet ne vairāk kā 10% (desmit procentus) no neizpildīto saistību summas. 
8.3. Ja Pircējs kavē Līguma 2.6. punktā noteikto rēķinu apmaksas kārtību, Pircējs pēc Pārdevēja pieprasījuma maksā Pārdevējam līgumsodu 0,1 % (nulle komats viens procents) apmērā no neizpildīto saistību summas par katru kavēto dienu, bet ne vairāk kā 10% (desmit procenti) no neizpildīto saistību summas. Pārdevējs šajā punktā minēto līgumsodu var prasīt, ja Pārdevējs ir informējis Pircēju par rēķina apmaksas kavējumu, bet Pircējs to nav novērsis Pārdevēja noteiktajā termiņā.
8.4. Līgumsodu apmērs, kas piemērots saskaņā ar Līguma 8.2., 8.3. punktu, katrai Pusei pavisam kopā nedrīkst pārsniegt 10% (desmit procentus) no Līguma 2.1. punktā noteiktās Līgumcenas.
8.5. Ja kāda no Pusēm pārkāpj Līguma 7. punktā noteiktās konfidenciālas informācijas neizpaušanas saistības, kas ir radījis vai var radīt kaitējumu, vainīgā Puse par katru no tām maksā otrai Pusei vienreizēju līgumsodu par katru pārkāpumu 100,00 euro (viens simts euro un 00 centi) apmērā.
8.6. Ja kāda no Pusēm tiek saukta pie atbildības par fizisko personu datu aizsardzības pārkāpumu, ko izdarījusi otra Puse, vainīgā Puse, ciktāl tā ir atbildīga par pārkāpumu, atlīdzina visus radītos zaudējumus, kurus tā nodarījusi savas darbības vai bezdarbības rezultātā.
8.7. Laikā, kad Pārdevēja saimnieciskā darbība ir apturēta, līgumsods netiek aprēķināts.
8.8. Gadījumā, ja Pusēm, atbilstoši Līguma 8.2., 8.3., 8.5. punktu noteikumiem jāmaksā līgumsods, Puses tā apmaksu veic 15 (piecpadsmit) darba dienu laikā pēc pretenzijas un līgumsoda rēķina saņemšanas.
8.9. Līgumsoda samaksa neatbrīvo Puses no turpmākas saistību izpildes, ja vien Puses konkrētā gadījumā nevienojas savādāk.
8.10. Pircējs ir tiesīgs ieturēt līgumsodu, veicot savstarpējos norēķinus. 

9. Nepārvarama vara
9.1. Puses tiek atbrīvotas no atbildības par Līguma saistību nepildīšanu nepārvaramas varas vai ārkārtēju apstākļu dēļ, kurus attiecīgā puse (vai abas puses) nevarēja ne paredzēt, ne novērst, ne ietekmēt un par kuru rašanos puses nav atbildīgas, izņemot Līgumā noteiktos gadījumus. Par šādiem apstākļiem atzīstamas stihiskas nelaimes, kara darbība, blokāde, civiliedzīvotāju nemieri, streiki, sakaru un kredītiestāžu darbība.
9.2. Katra no Pusēm, kuru Līguma ietvaros ietekmē nepārvaramas varas apstākļi, nekavējoties par to informē otru Pusi.
9.3. Ja kāda no Pusēm, kuras rīcību ietekmē nepārvarama vara, bez objektīva iemesla neinformē otru Pusi par nepārvaramas varas apstākļu iestāšanos 5 (piecu) darbdienu laikā, attiecīgā Puse netiek atbrīvota no Līguma saistību izpildes.
9.4. Ja nepārvaramas varas apstākļi turpinās ilgāk nekā 30 (trīsdesmit) kalendāra dienas, Puses kopīgi risina jautājumu par Līguma turpmāko izpildi vai izbeigšanu. Līguma izbeigšanas gadījumā, kuras pamats ir nepārvarama vara, nevienai no Pusēm nav tiesību prasīt zaudējumu atlīdzību.

10. Līguma darbības termiņš, grozījumu izdarīšana un Līguma izbeigšana
10.1. Līgums stājas spēkā ar tā abpusējas parakstīšanas brīdi un ir spēkā 24 (divdesmit četrus) mēnešus vai līdz Līguma 2.1. punktā noteiktās Līgumcenas apguvei, atkarībā no tā, kurš no apstākļiem iestājas pirmais.
10.2. 24 (divdesmit četru) mēnešu laikā no Līguma spēkā stāšanās dienas Līguma summa nav apgūta, puses var izskatīt iespēju pagarināt Līguma darbības termiņu uz 12 (divpadsmit) mēnešiem, nepārsniedzot Līguma summu.
10.3. Pircējs ir tiesīgs vienpusēji izbeigt Līgumu, par to rakstveidā paziņojot Pārdevējam 10 (desmit) darba dienas iepriekš, ja: 
10.3.1. Pārdevējs nav ievērojis Līgumā noteikto Preces piegādes termiņu; 
10.3.2. Pārdevējs piegādājis Līguma prasībām neatbilstošu vai nekvalitatīvu Preci, par ko ir sastādīts akts par konstatētajiem trūkumiem; 
10.3.3. Pārdevējs neizpilda kādu citu no Līguma saistībām un pat pēc brīdinājuma saņemšanas turpina to nepildīt, vai pieļauj pārkāpuma atkārtošanos; 
10.3.4. ja tiesā tiek ierosināta Pārdevēja maksātnespējas vai tiesiskās aizsardzības (ārpustiesas tiesiskās aizsardzības) procesa lieta, vai pieņemts lēmums par Pārdevēja likvidācijas procesa uzsākšanu; 
10.3.5. ja Pārdevēja saimnieciskā darbība ir apturēta ilgāk par 2 (divām) nedēļām;
10.3.6. Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
10.4. Pārdevējs ir tiesīgs vienpusēji izbeigt Līgumu, par to rakstveidā paziņojot Pircējam 10 (desmit) darba dienas iepriekš, ja:
10.4.1. Pircējs vismaz 2 (divas) reizes nav ievērojis Līgumā noteikto Preces apmaksas termiņu, un Pārdevējs ir informējis Pircēju par rēķina apmaksas kavējumu, bet Pircējs to nav novērsis Pārdevēja noteiktajā termiņā;
10.4.2. Pircējs neizpilda kādu citu no Līguma saistībām un pat pēc brīdinājuma saņemšanas turpina to nepildīt, vai pieļauj pārkāpuma atkārtošanos.
10.5. Puses ir tiesīgas vienpusēji izbeigt Līgumu vai atlikt Līguma izpildi bez sankciju piemērošanas gadījumā, ja tas pamatots ar valsts, pašvaldības vai augstākstāvošu iestāžu un institūciju izdotajiem normatīvajiem aktiem vai pārvaldes lēmumiem.
10.6. Grozījumi Līgumā var tikt izdarīti vienīgi, ja tas nav pretrunā ar PIL 61. pantā noteikto un pēc abu Pušu rakstiskas vienošanās, kas ar to abpusējas parakstīšanas dienu kļūst par Līguma neatņemamu sastāvdaļu. Būtiskas izmaiņas Līguma punktos ir pieļaujamas atbilstoši PIL 61. panta trešās daļas pirmajam punktam, un var attiekties uz Līgumcenas pārskatīšanu un jebkuriem citiem Līguma noteikumiem, ja izmaiņu nepieciešamība izriet no apstākļiem, kas radušies pēc Līguma noslēgšanas un kas Līguma slēgšanas brīdī nepastāvēja un nebija saprātīgi prognozējami. Puse, kura iniciē izmaiņas, iesniedz otrai Pusei rakstveidā pamatojošu iesniegumu, pēc kā Puses lemj par izmaiņu pieļaujamību.
11. Citi noteikumi
11.1. [bookmark: _GoBack]Kā atbildīgo un pilnvaroto personu par Līguma izpildi, Preces pieņemšanu, iespējamo papildinājumu, vai izmaiņu saskaņošanu (izņemot Līguma grozījumu parakstīšanu) no Pircēja puses Pircējs nosaka J--- ------, tālr. 2--------, e-pasta adrese: -------------s@rsu.lv, un no Pārdevēja puses Pārdevējs nosaka V------ -------------, tālr. 6-------, e-pasta adrese info@biroteh.lv, izmaiņu personālsastāvā gadījumā vienpusēji rakstiski informējot otru Pusi.
11.2. Dokumenti, ziņas vai cita korespondence, kas ierakstītā pasta sūtījumā nosūtīta uz Līgumā norādīto Puses adresi, uzskatāma par paziņotu 7 (septītajā) dienā pēc sūtījuma nodošanas pasta iestādē, savukārt, ja tā nosūtīta elektroniski uz Pušu norādītajām elektronisko pastu adresēm, parakstīta ar drošu elektronisko parakstu un satur laika zīmogu, tad uzskatāma par paziņotu 2 (otrajā) dienā pēc nosūtīšanas. 
11.3. Puses strīdus risina savstarpēju sarunu ceļā. Ja šādā veidā vienošanos panākt nav iespējams 30 (trīsdesmit) dienu laikā, Puses strīdu risina atbilstīgi Latvijas Republikā spēkā esošajiem normatīvajiem aktiem.
11.4. Ja rodas strīds par Līguma saistību saturu, Līguma noteikumu interpretācijā Puses piemēro Atklāta konkursa noteikumus un Pārdevēja iepriekš iesniegto piedāvājumu.
11.5. Ja kādai no Pusēm (t.sk. Pārdevēja apakšuzņēmējam) tiek mainīts juridiskais statuss, amatpersonu paraksta tiesības vai kāds no Līgumā minētajiem Puses rekvizītiem, telefona, faksa numurs, e-pasta adrese, biroja pasta adrese u.c., tad Puse nekavējoties rakstiski paziņo par to otrai Pusei. Ja Puse neizpilda šo noteikumu, uzskatāms, ka otra Puse ir pilnībā izpildījusi savas saistības, lietojot Līgumā norādīto informāciju. Šis noteikums attiecas arī uz Līgumā minētajiem Pušu pārstāvjiem un to rekvizītiem.
11.6. Līgums sagatavots latviešu valodā uz 8 (astoņām) lapām, noformēts elektroniskā dokumenta veidā. Pusēm  ir pieejams Līgums elektroniskā formātā. Līgumam tā noslēgšanas brīdī ir šādi pielikumi:
11.6.1. Tehniskais - finanšu piedāvājums uz 19 (deviņpadsmit) lapām.
12. Pušu rekvizīti un paraksti

	Pircējs: 
Rīgas Stradiņa universitāte
Reģ. Nr. 90000013771
Jurid. adrese: 
Dzirciema iela 16, Rīga, LV-1007
Banka: AS “Swedbank”
SWIFT:  HABALV22
Konts: LV02HABA0551000376050
Banka: AS “SEB banka”
SWIFT kods: UNLALV2X
Konta Nr.LV28UNLA0050013752619

Projekta konts:
Valsts kase
SWIFT kods: TRELLV2
Konta Nr. LV67TREL9150563010000

Rektors
Aigars Pētersons
_________________________
                            (paraksts)
	Pārdevējs:
Sabiedrība ar ierobežotu atbildību “Biroteh”
Reģ.Nr. 40003427250
Jurid. adrese: 
Mūkusalas iela 42b, Rīga, LV - 1004
Banka: AS “Swedbank”
SWIFT:  HABALV22
Konts: LV26HABA0001408046421








Valdes priekšsēdētājs 
Uldis Jaudzems
________________________
                              (paraksts)

